Поштовани,

са задовољством Вас обавештавамо да су се Ваши ученици пласирали на Републичку смотру стваралаштва ученика основних школа „Под истим небом нашег дома“ која ће се одржати у **Каравукову 30. 04. 2015.** У прилогу су **потврда о учешћу** коју ћете попунити и послати на [podistimnebomnasegdoma@gmail.com](mailto:podistimnebomnasegdoma@gmail.com) , а **сагласност родитеља** о објављивању фотографија и **сагласност**  о објављивању радова ћете донети са собом.

Комисија (песник, ликовни уметник, режисер или новинар, кустос и представник МПН) ће прегледати радове и изабрати 10 радова и бодовати од 1 до 10. Првопласираном, другопласираном и трећепласираном ће бити додељене **дипломе**, а осталих 7 ће добити **похвале**. Све школе ће добити похвале за учешће.

**Уколико не дођете на смотру,** губите право на могућност да радови буду оцењени. Смотра „Под истим небом нашег дома“ подразумева стваралаштво ученика, активно учешће ученика у радионицама, размену искустава и дружење јер је основни циљ смотре јавно представљање способности, вештина, умења, знања ученика из области традиције, културе, уметности, стваралаштва своје националне заједнице, а не само учешће по конкурсу слањем радова.

**За смотру је потребно припремити**:

* **игру** коју ће Ваши ученици у радионицама показати осталим ученицима (са менторима који потврде свој долазак, договорићемо се које игре ћете показати да не би дошло до понављања истих, а у неким радионицама ће се израђивати играчке и лутке);
* **народну ношњу**, коју ћете донети, али је деца не морају обући, већ је можете понудити неком другом учеснику да је проба;
* **беџ** који ће представљати ваш крај, школу, особеност по којој сте препознатљиви и који ћете разменити са осталим ученицима на крају дана. Наставници, такође имају беџеве. Материјал и технику бирате сами;
* **национално јело или посластицу**, предмете и слично којима ћете се представити на штанду своје школе (погледајте како је било прошле године <http://podistimnebomnasegdoma.weebly.com/> )
* **ликовне радове, литерарне радове, колекције слика у PowerРoint-u** по договору са координатором смотре.

**ПОТВРДУ О УЧЕШЋУ ПОСЛАТИ ДО 20. 04. 2015.**

НАКОН 20. 04. 2015. СЛЕДИ ДОГОВОР СА МЕНТОРИМА О РАДИОНИЦАМА.

Надамо се да ћете се одазвати позиву и доћи у Каравуково.

За све додатне информације обратите нам се на [podistimnebomnasegdoma@gmail.com](mailto:podistimnebomnasegdoma@gmail.com) или телефон 062 762 787 (Татјана Ковачев)

Тим смотре „Под истим небом нашег дома“